पहली महत्वपूर्ण बात यह है कि ‘जोक’ कहने का कारण अधिकांशतः सुनाने वाले व्यक्ति को प्रसन्न करना और उसके एकाकीपन और अंतर्द्वन्द्व से उसे मुक्त करना होता है। ‘जोक’ के माध्यम से व्यक्ति के मूड में जो परिवर्तन आता है, वह उसे पुनः समाज से जुड़ जाने का आधार देता है। ‘जोक’ की कल्पना समाज के बगैर करना ही निरर्थक है। ‘जोक’ को सुनने, पढ़ने या कहने के लिए श्रोता, पाठक या वक्ता की आवश्यकता अनिवार्य है और ये समाज का अभिन्न हिस्सा हैं। ‘जोक’ में जो विषय चुने जाते हैं, वे भी व्यक्ति के सामाजिक संबंधों व घटनाओं पर आधारित होते हैं। इस तरह यदि ये सभी प्रमुख स्तंभ ही ‘जोक’ से निकाल दिए जाएं, तो ‘जोक’ का आधार और लक्ष्य दोनों ही समाप्त हो जाएगा।